![armenia_small_emblem[1]]()

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

24 նոյեմբերի 2022 թվականի N - Ն

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ՍՆԴԻԿԻ ԱՐՏԱՀԱՆՄԱՆ

ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՍՆԴԻԿԻ ՆԵՐՄՈՒԾՄԱՆ ԿԱՐԳԵՐԸ ՍԱՀՄԱՆԵԼՈՒ ՄԱՍԻՆ

---------------------------------------------------------------------------------------------------------

Ղեկավարվելով «Սնդիկի մասին» օրենքի 4-րդ հոդվածի 1-ին մասի 2-րդ և 3-րդ կետերով և համաձայն «Եվրասիական տնտեսական միության մասին» պայմանագրի 29-րդ հոդվածի 1-ին մասի 1-ին և 3-5-րդ կետերի, 47-րդ հոդվածի,
N 7 հավելվածի 50-րդ և 51-րդ կետերի, «Սնդիկի մասին» օրենքի 8-րդ և 9-րդ հոդվածների` Հայաստանի Հանրապետության կառավարությունը ո ր ո շ ու մ է.

1. Սահմանել Հայաստանի Հանրապետությունից սնդիկի արտահանման կարգը՝ համաձայն N 1 հավելվածի։
2. Սահմանել Հայաստանի Հանրապետություն սնդիկի ներմուծման կարգը՝ համաձայն N 2 հավելվածի։
3. Հայաստանի Հանրապետության պետական եկամուտների կոմիտեի նախագահին` «Եվրասիական տնտեսական միության մաքսային օրենսգրքի մասին» պայմանագրի N 1 հավելվածով հաստատված` Եվրասիական տնտեսա­կան միության մաքսային օրենսգրքի 7-րդ հոդվածին համապատասխան ապահո­վել վերահսկողություն սույն որոշման 1-ին և 2-րդ կետերով սահմանված կարգերով նախատեսված արգելքների և սահմանափակումների պահպանման նկատմամբ։
4. Սույն որոշման 1-ին և 2-րդ կետերով սահմանված կարգերով նախա­տես­ված արգելքները և սահմանափակումները տարածվում են Հայաստանի Հանրապետությունից արտահանվող և Հայաստանի Հանրապետություն ներմուծ­վող՝ ԱՏԳ ԱԱ 2805 40 100 0 և 2805 40 900 0 ծածկագրերին դասվող սնդիկի վրա։
5. Հայաստանի Հանրապետության շրջակա միջավայրի նախարարին՝ սահ­մանված կարգով ծանուցել Եվրասիական տնտեսական հանձնաժողովին սույն որոշման ընդունման մասին:

6. Սույն որոշումն ուժի մեջ է մտնում 2023 թվականի հունվարի 1-ից և գործում է մինչև 2023 թվականի հուլիսի 1-ը։

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՅԱՆ

 Երևան

Հավելված N 1

 ՀՀ կառավարության 2022 թվականի

 նոյեմբերի 24-ի N - Ն որոշման

Կ Ա Ր Գ

 ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ՍՆԴԻԿԻ ԱՐՏԱՀԱՆՄԱՆ

1. Սույն կարգով սահմանվում են Հայաստանի Հանրապետությունից սնդիկի արտահանման, այդ թվում՝ Եվրասիական տնտեսական միության (այսուհետ՝ ԵԱՏՄ) անդամ երկրների տարածք ներքին փոխադրման կարգի հետ կապված հարաբերությունները։
2. «Սնդիկի մասին» օրենքով սահմանված հասկացությունները սույն կարգում օգտագործվում են նույն իմաստով:
3. Հայաստանի Հանրապետության տարածքից սնդիկի արտահանումը, այդ թվում՝ ԵԱՏՄ անդամ երկրների տարածք ներքին փոխադրումը թույլատրվում է Հայաստանի Հանրապետության տարածքում արտադրվող և օգտագործվող վտանգավոր քիմիական նյութերի և թափոնների էկոլոգիապես անվտանգ կառավարման պայմանների ապահովման ոլորտում Հայաստանի Հանրա­պե­տու­թյան կառավարության քաղա­քականությունը մշակող և իրականացնող պետական կառավարման համակարգի լիազորված մարմնի (այսուհետ՝ լիազոր մարմին) կողմից տրա­մադրված սնդիկի արտահանման համաձայնության առկայության դեպքում։
4. Սույն կարգի 3-րդ կետով սահմանված համաձայնությունն ստանալու համար իրավաբանական անձինք և անհատ ձեռնարկատերերը (այսուհետ՝ հայտատու) լիազոր մարմին են ներկայացնում «Հայաստանի Հանրապետության արտաքին առևտրի ազգային մեկ պատուհան» էլեկտրոնային հարթակում (www.trade.gov.am) հասանելի «Թույլատվական փաստաթղթեր (sw.gov.am)» համակարգի միջոցով ձևավորված էլեկտրոնային հայտը և «PDF» ձևաչափով թվայնացված հետևյալ փաստաթղթերը՝
5. սնդիկի արտահանման նպատակը ներկայացնող տեղեկանք.
6. առևտրային փաստաթղթեր (պայմանագիր, հաշիվ-ապրանքագիր).
7. բեռնափոխադրման պայմանագիր.
8. ապրանքի ծագման սերտիֆիկատ.
9. «Սնդիկի վերաբերյալ» Մինամատայի կոնվենցիայի կողմ (այսուհետ՝ կոնվենցիայի կողմ) հանդիսացող երկիր արտահանման դեպքում կողմ հանդիսացող երկրի լիազոր մարմնի գրավոր համաձայնությունն առ այն, որ սնդիկն օգտագործվելու է կոնվենցիայով ներմուծող կողմին թույլատրված եղանակով կամ էկոլոգիապես անվտանգ ժամանակավոր պահպանման նպատակով.
10. կոնվենցիայի կողմ չհանդիսացող երկիր արտահանման դեպքում ներմուծող երկրի գրավոր համաձայնությունը, ինչպես նաև հավաստագիր առ այն, որ ձեռնարկվել են միջոցներ մարդու առողջության և շրջակա միջավայրի պահպանության ապահովման համար և ներմուծվող սնդիկն օգտագործվելու է միայն այն եղանակով, որը կոնվենցիայով թույլատրված է կողմ հանդիսացող երկրներին կամ ներմուծվելու է էկոլոգիապես անվտանգ ժամանակավոր պահ­պան­ման նպատակով.
11. ավտոմոբիլային տրանսպորտով սնդիկի փոխադրման դեպքում վտանգավոր բեռների փոխադրումների բնագավառում տրանսպորտի բնագա­վառի քաղաքականությունը մշակող մարմնի կողմից «Ավտոմոբիլային տրանս­պոր­տով վտանգավոր բեռներ և չվնասազերծված տարաներ փոխադրելու մասին» օրենքով սահմանված կարգով տրամադրված վտանգավոր բեռներ փոխադրելու թույլտվությունը.
12. երկաթուղային տրանսպորտով սնդիկի փոխադրման դեպքում բեռնա­ռաքիչ (բեռնափոխադրող) կազմակերպության ղեկավարի կողմից Հայաստանի Հանրապետության կառավարության 2009 թվականի հուլիսի 30-ի N 892-Ն որոշմամբ սահմանված կարգով ստորագրված և հաստատված վտանգավոր բեռի բնութագիրը.
13. օդային տրանսպորտով սնդիկի փոխադրման դեպքում տրանսպորտի ոլորտում Հայաստանի Հանրա­պետության կառավարության քաղաքականության մշակման համար լիազորված մարմնի կողմից Հայաստանի Հանրապետության կառավարության 2009 թվա­կա­նի նոյեմբերի 26-ի N 1372-Ն որոշմամբ սահմանված կարգով վտանգավոր բեռների և դրանց օդային փոխադրումների սպասարկումն իրականացնող կազմակեր­պու­թյուն­ներին տրված թույլտվությունը։
14. Լիազոր մարմինը սնդիկի արտահանման վերաբերյալ համաձայնու­թյունը կամ մերժումը կամ փաստաթղթերի փաթեթի լրակազմման, հայտի ու փաստաթղթերի տվյալների ճշգրտման առաջարկը տրամադրում է սույն կարգի 4-րդ կետով սահմանված հայտը և փաստաթղթերն ստանալու օրվան հաջորդող երեք աշխատանքային օրվա ընթացքում՝ «Հայաստանի Հանրապետության արտաքին առևտրի ազգային մեկ պատուհան» էլեկտրոնային հարթակի միջոցով։
15. Սույն կարգի 4-րդ կետով սահմանված փաստաթղթերի և տվյալների թերի կամ ոչ արժանահավատ լինելու դեպքում լիազոր մարմինը, նշելով հայտում և հայտին կից ներկայացված փաստաթղթերում առկա թերությունները, հայտա­տուին առաջարկում է 15 աշխատանքային օրվա ընթացքում ներկայացնել անհրա­ժեշտ փաստաթղթերը կամ ճշգրտված տվյալները։
16. Ֆիզիկական անձանց (բացառությամբ սնդիկի ներմուծմամբ և արտա­հանմ­ամբ զբաղվող, սնդիկի գործածության մեջ ներգրավված անհատ ձեռնար­կա­տե­րերի) կողմից Հայաստանի Հանրապետության տարածքից սնդիկի արտա­հա­նումը, այդ թվում՝ փոխադրումը ԵԱՏՄ անդամ պետության տարածք, արգելվում է։
17. Ֆիզիկական անձանց կողմից սնդիկի արտահանման համար ներ­կայաց­ված հայտը մերժվում է լիազոր մարմնի կողմից սույն կարգի 7-րդ կետով սահմանված հիմքով։
18. Սույն կարգի 6-րդ կետում նշված ժամկետում անհրաժեշտ փաստա­թղթերը կամ ճշգրտված տվյալները լիազոր մարմին չներկայացնելու դեպքում հայտատուն կարող է ներկայացնել նոր հայտ՝ սույն կարգի 4-րդ կետով սահմանված դրույթներին համապատասխան։
19. Լիազոր մարմինը սույն կարգի 3-րդ կետով սահմանված համա­ձայ­նու­թյունը հայտատուին տրամադրելուց կամ մերժելուց հետո մեկ աշխատանքային օրվա ընթացքում դրա մասին գրավոր ծանուցում է Հայաստանի Հանրա­պետության արտակարգ իրավիճակների նախարարությանը, Հայաստանի Հանրա­պետության տարածքային կառավարման և ենթակառուցվածքների նախա­րա­րությանը, Հայաս­տանի Հանրա­պետության ազգային անվտանգության ծառայությանը, Հայաս­տանի Հանրա­պետության պետական եկա­մուտ­ների կոմիտեին, Հայաստանի Հանրա­պետության ոստիկանությանը, Հայաստանի Հանրա­պետության բնապահ­պա­նության և ընդերքի տեսչա­կան մարմնին, Հայաստանի Հանրա­պետության շուկայի վերահսկողության տեսչական մարմնին, Հայաստանի Հանրա­պետության քաղաքաշի­նության, տեխնիկական և հրդեհային անվտանգության տեսչական մարմնին։

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏԻ ԱՇԽԱՏԱԿԱԶՄԻ

 ՂԵԿԱՎԱՐ Ա. ՀԱՐՈՒԹՅՈՒՆՅԱՆ

Հավելված N 2

 ՀՀ կառավարության 2022 թվականի

 նոյեմբերի 24-ի N - Ն որոշման

Կ Ա Ր Գ

 ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՍՆԴԻԿԻ ՆԵՐՄՈՒԾՄԱՆ

1. Սույն կարգով սահմանվում են Հայաստանի Հանրապետություն սնդիկի ներմուծման, այդ թվում՝ ԵԱՏՄ անդամ երկրների տարածքից ներքին փոխադրման կարգի հետ կապված հարաբերությունները։
2. «Սնդիկի մասին» օրենքով սահմանված հասկացությունները սույն կարգում օգտագործվում են նույն իմաստով:
3. Հայաստանի Հանրապետության տարածք սնդիկի ներմուծումը, այդ թվում՝ ԵԱՏՄ անդամ երկրների տարածքից փոխադրումը թույլատրվում է Հայաստանի Հանրապետության տարածքում արտադրվող և օգտագործվող վտանգավոր քիմիական նյութերի և թափոնների էկոլոգիապես անվտանգ կառավարման պայմանների ապահովման ոլորտում Հայաստանի Հանրա­պե­տու­թյան կառավարության քաղաքականությունը մշակող և իրականացնող պետական կառավարման համակարգի լիազորված մարմնի կողմից տրամադրված սնդիկի ներմուծման միանգամյա (մեկանգամյա) լիցենզիայի առկայության դեպքում։
4. Միանգամյա լիցենզիա ստանալու համար սնդիկ ներմուծող իրավաբանական անձինք և անհատ ձեռնարկատերերը լիազոր մարմին են ներկայացնում «Հայաստանի Հանրապետության արտաքին առևտրի ազգային մեկ պատուհան» էլեկտրոնային հարթակում (www.trade.gov.am) հասանելի «Թույլատվական փաստաթղթեր (sw.gov.am)» համակարգի միջոցով ձևավորված էլեկտրոնային հայտ:
5. Սնդիկի ներմուծման միանգամյա լիցենզիայի ձևակերպման համար, բացի Հայաստանի Հանրապետության կառավարության 2014 թվականի դեկտեմբերի 25-ի N 1524-Ն որոշման N 4 հավելվածի 12-րդ կետով և 2015 թվականի փետրվարի 5-ի N 90-Ն որոշման 2-րդ կետի 9-րդ ենթակետով սահմանված փաստաթղթերից և տեղեկություններից, հայտատուն «Թույլատվական փաստա­թղթեր» համակարգի միջոցով ձևավորված հայտին կից լիազոր մարմին է ներկայացնում «PDF» ձևաչափով թվայնացված հետևյալ փաստաթղթերը՝
6. կոնվենցիայի կողմ չհանդիսացող երկրի հավաստող գրությունն առ այն, որ ներմուծվող սնդիկը չի հանդիսանում կոնվենցիայով անթույլատրելի ճանաչված աղբյուրներից՝ սնդիկի հիմնական արդյունահանումից կամ քլոր-ալկա­լիա­կան արտադրության կայանքների ապամոնտաժումից առաջացած սնդիկ.
7. ավտոմոբիլային տրանսպորտով սնդիկի փոխադրման դեպքում վտան­­գավոր բեռների փոխադրումների բնագավառում տրանսպորտի բնագա­վառի քաղաքականությունը մշակող մարմնի կողմից «Ավտոմոբիլային տրանս­պոր­տով վտանգավոր բեռներ և չվնասազերծված տարաներ փոխադրելու մասին» օրենքով սահմանված կարգով տրամադրված վտանգավոր բեռներ փոխադրելու թույլտվությունը.
8. երկաթուղային տրանսպորտով սնդիկի փոխադրման դեպքում բեռնա­ռաքիչ (բեռնափոխադրող) կազմակերպության ղեկավարի կողմից Հայաս­տանի Հանրապետության կառավարության 2009 թվականի հուլիսի 30-ի N 892-Ն որոշմամբ սահմանված կարգով ստորագրված և հաստատված վտանգավոր բեռի բնութագիրը.
9. օդային տրանսպորտով սնդիկի փոխադրման դեպքում տրանս­պոր­տի ոլորտում Հայաստանի Հանրա­պետության կառավարության քաղաքա­կա­նու­թյան մշակման համար լիազորված մարմնի կողմից Հայաստանի Հանրա­պե­տու­թյան կառավարության 2009 թվա­կանի նոյեմբերի 26-ի N 1372-Ն որոշմամբ սահ­ման­ված կարգով վտանգավոր բեռ­ների և դրանց օդային փոխադրումների սպասարկումն իրականացնող կազմա­կեր­պություններին տրված թույլտվությունը։
10. Սույն կարգի 5-րդ կետի 1-ին ենթակետով սահմանված փաստա­թուղթը կամ փաստաթղթերն ստանալու համար իրավաբանական անձինք և անհատ ձեռնարկատերերը գրավոր դիմում են արտահանող երկրի արդյունա­բերու­թյան (հանքարդյունաբերություն, քիմիական արդյունաբերություն) և թափոն­ների կառավարման ոլորտներում լիազորված մարմիններին մինչև տվյալ երկրից սնդիկի արտահանման գործընթաց սկսելը։
11. Սնդիկի ներմուծման միանգամյա լիցենզիան տրամադրվում է Հայաս­­տանի Հանրապետության կառավարության 2014 թվականի դեկտեմբերի 25-ի N 1524-Ն որոշման N 4 հավելվածով սահմանված դրույթներին համա­պա­տասխան։
12. Սնդիկի ներմուծման միանգամյա լիցենզիան ձևակերպվում է Հայաստանի Հանրապետության կառավարության 2015 թվականի փետրվարի 5-ի N 90-Ն որոշման N 9 հավելվածի Ձև N 9 և Ձև N 10 ձևանմուշներին համա­պա­տաս­խան։
13. Ֆիզիկական անձանց (բացառությամբ սնդիկի ներմուծմամբ և արտա­հանմամբ զբաղվող, սնդիկի գործածության մեջ ներգրավված անհատ ձեռնարկատերերի) կողմից Հայաստանի Հանրապետության տարածք սնդիկի ներմուծումը, այդ թվում՝ փոխադրումը ԵԱՏՄ անդամ պետության տարածքից, արգելվում է։
14. Լիազոր մարմինը սույն կարգի 5-րդ կետով սահմանված փաս­տաթղթերն ստանալու օրվան հաջորդող երեք աշխատանքային օրվա ընթացքում մերժում է միանգամյա լիցենզիա ստանալու հայտը՝ Հայաստանի Հանրա­պե­տու­թյան կառավարության 2014 թվականի դեկտեմբերի 25-ի N 1524-Ն որոշման N 4 հավելվածի 14-րդ և սույն կարգի 9-րդ կետերով սահմանված հիմքերով։
15. Սնդիկի նկատմամբ չեն կիրառվում «Հրաժարում՝ հօգուտ պետու­թյան», «Ժամանակավոր ներմուծում (թույլտվություն)», «Մաքսային պահեստ», «Անմաքս առևտուր», «Ոչնչացում» մաքսային ընթացակարգերը։
16. Լիազոր մարմինը սնդիկի ներմուծման միանգամյա լիցենզիա տրա­մադրելուց կամ մերժելուց հետո մեկ աշխատանքային օրվա ընթացքում դրա մասին գրավոր ծանուցում է Հայաստանի Հանրա­պետության արտակարգ իրավի­ճակ­ների նախարարությանը, Հայաստանի Հանրա­պետության տարածքային կառա­վարման և ենթակառուցվածքների նախարարությանը, Հայաստանի Հանրա­պե­տու­թյան ազգային անվտանգության ծառայությանը, Հայաստանի Հանրա­պետության պետական եկամուտների կոմիտեին, Հայաստանի Հանրա­պետության ոստիկա­նությանը, Հայաստանի Հանրա­պետության բնապահպանության և ընդերքի տեսչա­կան մարմնին, Հայաստանի Հանրա­պետության շուկայի վերահսկողության տեսչա­կան մարմնին, Հայաստանի Հանրա­պետության քաղաքաշինության, տեխնի­կական և հրդեհային անվտանգության տեսչական մարմնին։

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏԻ ԱՇԽԱՏԱԿԱԶՄԻ

 ՂԵԿԱՎԱՐ Ա. ՀԱՐՈՒԹՅՈՒՆՅԱՆ